અહીંનું રાજકારણ જે રીતે ખેલાઇ રહ્યું છે તેની વાસ્તવિકતા ઉપર ધ્યાન આપીયે તો એ પ્રશ્નનો કોઇ ઉત્તર મળતો નથી કે કેન્દ્રના સત્તાધારી પક્ષની આકરી ટીકા કરનારા પક્ષ સહિતના તમામ રાજકીય પક્ષો શા માટે કેન્દ્રના સત્તાધારી પક્ષની સાથે જ ચાલી રહ્યા છે. નાગાલેન્ડમાં જો કોઇ વિરોધ પક્ષ હોય તો તે છે ફક્ત સભ્ય સમાજના લોકો અને અહીંના ચર્ચ. રસપ્રદ વાત તો એ છે કે રાજ્યમાં અત્યંત શકિતશાળી ગણાતીનાગાલેન્ડ બેપ્ટિસ્ટ ચર્ચ કાઉન્સિલે એવું ચૂચન કર્યું હતું કે નાગાલેન્ડના લોકોએ ભાજપના હિંદુત્વના એજન્ડાથી ચેતી જવાની જરૂર છે, એટલું જ નહીં પરંતુ કાઉન્સિલ દ્વારા તાજેતરમાં કરાયેલાં એક જાહેર નિવેદનમાં નાગા લોકોને અપીલ કરવામાં આવી હતી કે તેઓએ રાજકીય લાભ અને વિકાસના નામે આપણા ધર્મ સાથે કોઇ સમાધાન કે સમજૂતિ કરવી જોઇએ નહીં. ચૂંટણી ટાણે ધર્મનો ઉપયોગ કરી લેવાની તદ્દન પરફેક્ટ કળા ધરાવતા ભાજપે કાઉન્સિલના આ નિવેદનનો પ્રત્યુત્તર આપતાં કહ્યું હતું કે નાગાલેન્ડમાં કેટલાંક લોકોએ ધાર્મિક ધ્રુવિકરણને પસંદ કરવાની એક ચોક્કસ વ્યૂહરચના ઘડી કાઢી હોય તેમ જણાય છે. અલબત્ત ભાજપના તમામ 20 સભ્યો ક્રિશ્ચયન અને નાગા સમુદાય છે તેથી હવે એ જોવું રસપ્રદ થઇ પડશે કે કાઉન્સિલ દ્વારા કરાયેલી જાહેર અપીલની આ ચૂંટણી દરમ્યાન કેવી અને કેટલી અસર થાય છે.